Enkele maniere om oorversekering te voorkom - Jou Geld | Solidariteit WêreldJou Geld | Solidariteit Wêreld
Tuis › Artikels › Enkele maniere om oorversekering te voorkom
Enkele maniere om oorversekering te voorkom
Dinsdag, Januarie 24th, 2017
Voeg jou huisversekering en motorversekering saam. Op hierdie manier kan jy by jou versekeraar aanspraak maak op afslag. Met die saamvoeging verkry jy steeds dieselfde voordele as met jou aparte polisse.
Opdateer jou persoonlike inligting gereeld. Jou ouderdom het ‘n effek op jou premie. Persone jonger as 25 jaar het hoër premies.
Ken die verskillende waardes van jou eiendom: Kleinhandelprys (boekiewaarde), handelswaarde en markwaarde.
Indien jou voertuigpolis sekere dienste (bv. insleepdienste) insluit, maak seker dat jy nie aan ‘n ander organisasie behoort wat dit ook insluit nie. Dit kan neerkom op oorversekering.
Jy betaal ekstra vrywaringsfooie wanneer jy ŉ voertuig huur. Soortgelyke dekking is dalk reeds in jou bestaande polis ingesluit. Sommige kredietkaarte bied ook ŉ beperkte mate van dekking vir skade aan ŉ gehuurde motor, mits die huurgeld van die voertuig met jou kredietkaart betaal is.
Jou woongebied beïnvloed jou premie. Sekere gebiede word gesien as hoë-risikogebiede. Vra vir ‘n nuwe kwotasie indien jy verhuis het.
Die Wet op Deeltitels bepaal dat die regspersoon regtens aanspreeklik is om namens al die eienaars van eenhede in die skema die geboue vir hul vervangingswaarde te verseker. Die eienaars is dus net aanspreeklik daarvoor om die inhoud van hul onderskeie eenhede te verseker.
Gaan die waarborge op huishoudelike toerusting en soortgelyke produkte wat deur kleinhandelaars verkoop word, deeglik na. Gaan die bewoording van jou kredietkaartpolis na vóórdat jy ŉ produk koop wat verkoop word met die keuse om ekstra te betaal vir ŉ uitgebreide waarborg – jy mag dalk reeds sodanige dekking hê.